Gedig: my oupaArgieffoto (Foto: Stocksnap, Pixabay) Lara van der Merwe, in graad 11 aan die Hoërskool Durbanville, het dié gedig aan haar oupa Frik geskryf, ŉ mielieboer van Mpumalanga. – Red my oupa my oupa is meer as net ŉ mielieboer, meer as net ŉ Isuzu en ŉ two-tone boerehemp. daar is meer aan die Camel Lights tussen die vingers, meer aan die bultende padkaarte op sy hande. sy storie-vertel humor oor ŉ klinkende vuil coke, die droë grappies wat hy uit sy kêps ruk en hoe sy wakker kop nog rusteloos dwaal vir avontuur, is alles wat oupa, óúpa maak. hy maak musiek – ons eie one-man band – en hou van lime milkshakes en oxtail-kerrie. hy vat gat, hy speel saam, hy lag en sy tande blink. en soms, wanneer hy vroegoggend koffie skink, sit hy kamstig soos ŉ oumens oor die lewe en dink. my oupa ‘ly lof’ oor grondpaaie, hy druk blou note in jou gatsak en koop swiets as ouma nie kyk nie. sy hande; altyd van de grease. allewig besig om iets reg te maak, en om soos ŉ vreeslose arend oor sy familie te waak. hy is ŉ liefdevolle boerboel in ŉ wêreld vol windmakerige jack russels. hy is meer as net ŉ mielieboer, hy is oupa frik vir wie ek so lief is. hy is my oupa.